Republica Moldova va beneficia de granturi pentru implementarea proiectelor în domeniul digitalizării.
În acest sens, Parlamentul de la Chișinău a ratificat Acordul cu Uniunea Europeană privind participarea Republicii Moldova la Programul Europa Digitală.
Europa Digitală este un nou program de finanțare al UE axat pe digitalizarea întreprinderilor, cetățenilor și instituțiilor de administrare publică. Acesta va fi implementat în perioada 2021 – 2027 și are un buget total de 7,6 miliarde de euro
Astfel, entitățile juridice din Republica Moldova, organizațiile internaționale și persoanele fizice vor putea accesa granturi pentru implementarea proiectelor din domeniul digitalizării. Mai exact, sunt eligibile proiectele din domenii precum calculul de înaltă performanță, inteligența artificială, competențele digitale avansate, precum și implementarea și utilizarea optimă a capacităților digitale și interoperabilitatea.
Prin acest Program Uniunea Europeană urmărește accelerarea transformării digitale a economiei, a industriei și a societății.
Acordul dintre Republica Moldova și Uniunea Europeană privind participarea acestui stat la Programul Europa Digitală a fost semnat la Bruxelles la 19 februarie 2024.